I. Mikloš, poslanec: (2008-06-18):
Takže v tomto vstupe chcem predoslať, že správa o činnosti Veriteľa, a. s. je typickým, typickým príkladom, tak ako bola správa o privatizácii Slovenského plynárenského priemyslu, typickým príkladom zahmlievania a účelového, nepravdivého osočovania bývalej vlády a dnešnej opozície. Vláda po dvoch rokoch vládnutia si nevie stále zvyknúť na to, že vládne. Zakrýva svoju neschopnosť vládnuť a svoje korupčné kauzy, v ktorej jedna z nich megakauza vyplávala práve pred pár dňami na povrch a ktorej, zdá sa, pán minister Počiatek je aktívnym účastníkom. Teda neschopnosť vládnuť a snaha zakryť vlastné korupčné pozadie chcú zakryť ako figovým listom takýmito účelovými nepravdivými správami. Navyše musím konštatovať, že vládnej koalícii sa ani nechce pracovať, dokonca ani takéto správy sa jej nechce predkladať včas, pretože aj túto správu sme mali predloženú na minulú schôdzu Národnej rady napriek tomu, že Národná rada skončila skôr, ako bol plánovaný termín, prerokovaná nebola a bola presunutá na túto schôdzu. Napriek tomu teda, že o nej rokujeme až v druhej polovici júna 2008, predseda vlády opakovane, najmä predseda vlády a minister financií opakovane zavádzajú verejnosť mnohými tvrdeniami, ktoré sú obsiahnuté aj v tejto správe. Správa je písaná, a viem to dokázať a budú o tom hovoriť dlhšie aj niektorí moji ďalší kolegovia a vrátim sa k tomu po v ústnej rozprave, správa je písaná na politickú objednávku s cieľom, ktorý som už konštatoval. Ministerstvo financií podľa môjho názoru tým, že predložilo, že bolo schopné predložiť takúto správu zlyhalo odborne, ale musím povedať, že v mojich očiach minister financií Ján Počiatek zlyhal aj ľudsky, pretože viackrát bol upozornený, a on to aj spomenul vo svojom vystúpení, bývalými členmi dozornej rady, pani Červenákovou a pánom Pažitným na nepravdivé informácie, ktoré sa nachádzajú v tejto správe, dokonca s nimi osobne rokoval ešte v novembri minulého roka. Ponúkli mu spoluprácu pri odstránení týchto nepravdivých, účelových a zavádzajúcich tvrdení. Napriek tomu v správe takmer všetky tieto nepravdivé, zavádzajúce informácie ostali. Aj to je jasným dôkazom, že správa je písaná na účelovú politickú objednávku. Mimochodom, keď sa pán minister viackrát obracal na mňa s otázkami aj počas svojho vystúpenia teraz aj v minulosti, tak dávam do pozornosti verejnosti, pretože predpokladám, že pán minister to vie, že počas celého obdobia fungovania Veriteľa som práva akcionára vykonával ja ako minister financií a na základe mojej plnej moci ma vždy na všetkých valných zhromaždeniach akciovej spoločnosti Veriteľ zastupoval vtedajší generálny riaditeľ rozpočtovej sekcie pán František Palko, ktorý zhodou okolností je jedným z najbližších spolupracovníkov pána ministra Počiatka, dokonca ešte vo vyššej funkcii štátneho tajomníka. Takže moja otázka znie: Prečo ste sa, pán minister, neobrátili so svojimi otázkami na vášho najbližšieho podriadeného, na štátneho tajomníka Františka Palka, ktorý, si osobne myslím, že by vám bol schopný ich vysvetliť a nemuseli ste takéto nepravdivé, zavádzajúce a musím povedať, že aj povesť ministerstva znevažujúce a znižujúce tvrdenia dávať do správy. Čo sa týka tých konštatovaní. Obmedzím sa teraz len na niektoré, ako som už spomínal, a začnem hneď prvým, ktoré sa nachádza dokonca v druhom odseku správy, kde sa tvrdí, že kontrolná skupina nemala k dispozícii spoločenskú zmluvu, z toho dôvodu nemohla posúdiť činnosť predstavenstva dozornej rady spoločnosti. No toto nádherne ilustruje absolútnu nekompetentnosť tých, ktorí túto správu pripravovali, pretože, ak by boli trochu kompetentní a by chceli, tak vedeli, že spoločenská zmluva sa nachádza v Zbierke listín, ktorá je verejne dostupná a do ktorej môže nahliadnuť každý na ilustráciu. Ďalej z hľadiska toho, aká je odborná úroveň tejto správy chcem poukázať napríklad na to, že predložená správa má prekvapujúco vážne numerické chyby, ktoré by sa naozaj od takej inštitúcie, ako je ministerstvo financií nečakali. Autori si napríklad mýlia tokové a stavové veličiny a účelovo menia výšku menovateľa v indikátoroch podľa typu veriteľa. Tieto chyby, samozrejme, menia aj závery správy, z ktorých viaceré tu teraz interpretoval aj pán minister a sú uvádzané v správe. Napríklad tabuľka číslo 14 druhý stĺpec na strane 15 uvádza, že výška oddlžovaných záväzkov zdravotníckych zariadení v pôsobnosti ministerstva zdravotníctva bola 27,1 miliardy korún. Toto tvrdenie je ale chybné. Údaj je prebratý z tabuľky 12 posledný stĺpec, autori si však nevšimli, že tento údaj je súčtom záväzkov k 31. 12. 2003 a záväzkov k 31. 12. 2004. Záväzky k určitému dátumu sú kumulovatívna veličina, a preto ich nemožno sčítavať, sčítavať možno, samozrejme, len ich rozdiel. Na rozdiel od tokových veličín, ktoré sčítavať možné je. Správna výška oddlžovaných záväzkov zdravotníckych zariadení v pôsobnosti ministerstva zdravotníctva má teda byť 13,5 miliardy korún. Čiže ako vidíte, na základe školáckej chyby sčítavania údajov, ktoré sčítavať nemožno, namiesto správneho údaja 13,5 miliardy korún, údaj 27,1 miliardy korún, s ktorým sa ďalej pracuje. Ďalej autori napríklad vychádzajú z predpokladu, že výška záväzkov zdravotníckych zariadení v pôsobnosti ministerstva zdravotníctva voči Sociálnej poisťovni bola 11,9 miliardy korún, čo je uvádzané v tabuľke 14, čo je chybné, lebo v skutočnosti bola 6,6 miliardy korún, pričom sa zase dopustili chyby, ktorú som už spomínal. Autorom teda vyšlo, že odplata bola 14,25 %, pričom správny výsledok má byť 37,02 %. Čiže to len na ilustráciu toho, aká profesionálna je táto správa a ako jej možno dôverovať. Čo sa týka ďalších tvrdení, ktoré tu sú, za zarážajúce považujem, ak správa konštatuje, a teraz citujem, „projekt je neefektívny, lebo sa, po prvé, nepodarilo staré dlhy zdravotníckych zariadení prostredníctvom spoločnosti Veriteľ, a. s. vysporiadať a, naopak, po druhé, dlhy najmä u štátnych poskytovateľov zdravotnej starostlivosti stúpajú.“                                                                   To je neuveriteľné. Znížili sa záväzky po lehote splatnosti rádovo v desiatkach miliárd korún a číslo 27, 30 alebo 33 miliárd, to závisí od metodiky, ktorou to počítame a čo do toho všetkého zahŕňame, ale znížili sa desiatky miliárd záväzkov po lehote splatnosti. Čiže okolo 30 miliárd, použilo sa na to menej ako 20 miliárd korún. Celková zadlženosť v zdravotníckom sektore klesla a klesla ku polovici roka 2006, kedy ste vládu preberali na 5,5 miliardy korún, o 30 miliárd korún, na 5,5 miliardy korún a správa si dovolí tvrdiť, že to nebolo podstatné zníženie. A dokonca si dovolí správa aj predkladatelia obviniť Veriteľa a bývalú vládu za to, že teraz pohľadávky po lehote splatnosti rastú, že zadlženosť sektora rastie. Áno, zadlženosť sektora  rastie kvôli vašej nekompetentnosti. Kvôli tomu, že robíte kroky v rezorte zdravotníctva, ktorými rušíte niektoré opatrenia, ktoré sa prijali za minulej vlády a zároveň nemáte žiadnu alternatívnu koncepciu a výsledkom je nárast dlhu. Ako konštatuje vaša správa, správa vašej vlády, ktorá bola schválená pred necelým mesiacom vo vláde, táto vaša správa konštatuje, že celkový dlh v rezorte zdravotníctva narástol na výšku vyše 8 miliárd korún. Čiže 5,5 miliardy korún, keď sme odovzdávali, dnes vyše 8 miliárd korún, a čo je ešte zaujímavejšie, správa vašej vlády konštatuje, že dlh zdravotníckych zariadení v pôsobnosti ministerstva zdravotníctva, ktorý je vo výške 5,8 miliardy korún vzrástol o 32 %. Celkový dlh vzrástol o 18 %, ale dlh zdravotníckych zariadení v správe ministerstva zdravotníctva o 32 %, z čoho logicky vyplýva, že ostatné zdravotnícke zariadenia, teda neziskové a obchodné spoločnosti, ich zadlženosť klesala, čo je jasný dôkaz nekompetentnosti a toho, že práve tie zdravotnícke zariadenia, ktoré sú štátne a štátom riadené, v nich zadlženosť narastá. A vy z tejto narastajúcej zadlženosti, ktorá je celá vytvorená rastom zadlženosti vami riadených subjektov, obviňujete Veriteľa a bývalú vládu. Toto považujem za nehoráznosť. A potom nájdete také elegantné riešenie, že kým táto správa o zadlženosti zdravotníctva sa predtým predkladala raz štvrťročne, tak vláda to elegantne vyrieši tým, že to zmení a odteraz sa bude predkladať len raz ročne, aby sa o vašej nekompetentnosti a o dôsledkoch vašej nekompetentnosti nehovorilo tak často a údaje neboli zverejňované tak často. No a k tej jednej podstatnej veci, na ktorú sa opakovane pýtal pán minister teraz vo vystúpení, pretože k ostatným sa vrátim a vyvrátim tie ich tvrdenia potom. Po prvé, pán minister, ak tvrdíte, ak si dovolíte tvrdiť, že klamem, keďže vy máte nejaké stanovisko, že ministerstvu vnútra nič nebolo odovzdané, tak jednoducho buď neviete, o čom hovoríte, alebo klamete. Ja som nikdy netvrdil, že ministerstvu vnútra niečo bolo odovzdané. Ja som tvrdil, že existuje odovzdávací protokol, ktorý hovorí o tom, že boli odovzdané všetky dokumenty ministerstvu financií, a to jednoducho je pravda. Čo sa týka toho, čo považujete za zásadný problém, že voči verejnému sektoru boli oddlžované tie zrážky, boli tie disážiá, tie úspory väčšie ako voči súkromnému sektoru, na tom nevidím nič ani podozrivé, ani problematické. Pretože oddlžovanie verejného sektora voči verejnému sektoru je z hľadiska verejných financií vlastne prelievanie peňazí z jedného vrecka do druhého. Ale kľúčové je a nie je pravda, keď tvrdíte, že je nepravdivé konštatovanie, ktoré je v správe, ktoré hovorí, že sa neoddlžovalo penále a neoddlžovalo príslušenstvo. Je to pravda, že sa to nerobilo a v správe a jasne vám povedali aj tí ľudia, ktorí boli zodpovední za činnosť Veriteľa, aj ste sa to mohli dozvedieť, keby ste to boli chceli, že príslušenstvo a penále sa oddlžovalo len vtedy, ak tam bolo súdne rozhodnutie alebo rozhodnutie exekútora, kedy sa nedalo neoddlžovať, ale vo všetkých ostatných prípadoch sa príslušenstvo neoddlžovalo. No a zásadná vec nateraz v tomto vstupe, ktorú chcem ešte konštatovať, je tá. Pán minister, ak by ste chceli, ak by hlavným účelom tejto správy nebolo len zakrývať vašu neschopnosť a vaše vlastné korupčné pozadie, ale ak by účelom bolo naozaj dopátrať sa pravdy, tak je možné zrekonštruovať každú jednu položku každého jedného príjemcu. Ak sa dobre pamätám, a to číslo presne povie, myslím môj kolega Vilo Novotný, tých oddlžených subjektov bolo vyše 3 300 alebo 3 500. Mimochodom medzi nimi firmy vášho podpredsedu SMER-u a predsedu tejto Národnej rady firmy Fakom a dá sa to z dokumentácie, ktorá vám bola odovzdaná zdokladovať položka po položke, koruna po korune na halier presne 19,4 alebo koľko miliárd korún. A ak to nie ste schopní urobiť vy, my to urobíme. My to urobíme, predložíme to verejnosti, aby ste takto zavádzať nemohli. Takže v činnosti Veriteľa nie je problém. Vieme to zdokumentovať do koruny. Viete, v čom je problém? Problém je v takzvanom Valentovičovom zostatku. Problém je v tom, na čo som sa ja napríklad pýtal v interpelácii pána predsedu vlády, na čo mi neodpovedal. Problém je v tom, ako ste použili stovky miliónov korún z toho, čo zostalo, čo bolo určené na oddlžovanie, pretože sme presvedčení, že ste to použili v rozpore s platnými zákonmi a že to malo korupčné pozadie. Vieme zdokumentovať do koruny peniaze, ktoré použil Veriteľ na oddlženie, položku po položke, subjekt po subjekte za našej vlády, ale zároveň tvrdíme, že problém, ktorý zrejme chcete tiež zakryť takýmto spôsobom, akým predkladáte túto správu, je v tom, akým spôsobom bol použitý Valentovičov zostatok v hodnote stoviek miliónov korún. Budeme o tom hovoriť aj oveľa podrobnejšie, oveľa konkrétnejšie. Nateraz ďakujem pekne. (Potlesk.)